Petrolprys: Só lyk Februarie se goeie nuus | Netwerk24
Petrolprys: Só lyk Februarie se goeie nuus
Deur Hanlie Stadler 31 Januarie 2020 10:24
Soos in Januarie, is die verwagte daling in die petrolprys egter net ’n druppel aan die emmer.
95-oktaan-petrol gaan na verwagting 12c per liter goedkoper word. Dit volg op die 14c in Januarie.
93-oktaan-petrol gaan na verwagting 3c per liter goedkoper word, ná Januarie se 4c.
Dis volgens die Sentrale Energiefonds se syfers tot en met Donderdag – die laaste dag van die oorsigmaand vir Februarie se brandstofpryse. Afronding kan die finale syfers, wat die departement van energie na verwagting oor die naweek gaan uitreik, beïnvloed.
Diesel word óók in Februarie goedkoper, hoewel met net tussen 5c en 6c per liter. Dis die verwagte daling in die groothandelpryse – die prys by vulstasies kan wissel omdat dit nie soos die kleinhandel-petrolprys gereguleer word nie.
Diesel het in Januarie met 7c of 9c per liter duurder geword, na gelang van swaelinhoud.
Netwerk24 sal die syfers bywerk sodra die departement van energie dit uitreik.